**Ministru kabineta noteikumu projekta “Grozījumi Ministru kabineta 2009. gada 30. novembra noteikumos Nr. 1375 “Noteikumi par rūpnieciskās zvejas limitiem un to izmantošanas kārtību piekrastes ūdeņos””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2009.  gada 30. novembra noteikumu Nr. 1375 “Noteikumi par rūpnieciskās zvejas limitiem un to izmantošanas kārtību piekrastes ūdeņos”” (turpmāk – noteikumu projekts) mērķis ir zvejas limitu izmaiņu noteikšana jūras piekrastes ūdeņos Ventspils pilsētas, Rucavas novada, Liepājas pilsētas, Salacgrīvas novada, Saulkrastu novada un Jūrmalas pilsētas pašvaldībām 2020.gadam.Noteikumu projektā noteiktie zvejas limiti piemērojami no 2020. gada 1. janvāra. |

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Zvejniecības likuma 11. panta 4.2 daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2009. gada 30. novembra noteikumu Nr. 1375 “Noteikumi par rūpnieciskās zvejas limitiem un to izmantošanas kārtību piekrastes ūdeņos”” (turpmāk – MK noteikumi Nr. 1375) 11. punktu pašvaldības reizi gadā līdz 1. jūlijam valsts zinātniskajā institūtā “Pārtikas drošības, dzīvnieku veselības un vides zinātniskais institūts “BIOR”” (turpmāk – institūts “BIOR”) var iesniegt priekšlikumus par piekrastes ūdeņos noteikto zvejas limitu izmaiņām. Institūts “BIOR” mēneša laikā izvērtē iesniegtos priekšlikumus un iesniedz Zemkopības ministrijā (turpmāk – ZM) zinātniski pamatotu rekomendāciju (turpmāk – rekomendācija) par pašvaldību priekšlikumiem zvejas limitu izmaiņām. ZM, ievērojot iepriekšminēto noteikumu 12. punkta prasības, apkopo institūta “BIOR” izvērtētos un atbalstītos priekšlikumus par zvejas limitu izmaiņām un iesniedz Ministru kabinetā noteikumu projektu.Saskaņā ar MK noteikumu Nr. 1375 11. punktu Ventspils pilsētas dome, Rucavas novada dome, Liepājas pilsētas pašvaldības administrācija, Salacgrīvas novada dome, Saulkrastu novada dome un Jūrmalas pilsētas dome institūtā “BIOR” iesniedza priekšlikumus par piekrastes ūdeņos noteikto zvejas limitu izmaiņām. Institūts “BIOR” tos izvērtēja un iesniedza ZM rekomendācijas (02.08.2019. Nr.1-6/926 un 03.09.2019. Nr.1-6/1004-e, pieejamas ZM). Institūta “BIOR” rekomendācijās atbalstītie un daļēji atbalstītie pašvaldību priekšlikumi par zvejas limitu izmaiņām ir iekļauti sagatavotajā noteikumu projektā: 1) Ventspils pilsētas domes priekšlikums samazināt Ventspils pilsētai noteiktos zvejas limitus ir atbalstāms. Noteikumu projekts paredz samazināt zvejas rīku skaita limitu par diviem reņģu stāvvadiem, trīs lucīšu murdiem, 41 zivju tīklu, 23 reņģu tīklu, 500 zivju āķiem un pieciem akmeņplekstu tīkliem. Vienlaikus, ņemot vērā Rucavas novada domes un Liepājas pilsētas pašvaldības administrācijas lūgumus piešķirt papildu zvejas rīku limitus, institūts ierosina daļu no samazināmā Ventspils pilsētas zvejas rīku skaita limita (divus reņģu stāvvadus, divus lucīšu murdus, 41 zivju tīklu, 23 reņģu tīklus) pārdalīt Rucavas novadam un Liepājas pilsētai;2) Rucavas novada domes priekšlikums papildus noteiktajiem limitiem piešķirt deviņus reņģu stāvvadus, septiņus zivju murdus, 30 lucīšu murdus, 81 zivju tīklu, 111 reņģu tīklu, piecus apaļo jūrasgrunduļu murdus, kā arī par 50 tīkliem palielināt Rucavas novada piekrastē kopējo zivju tīklu limitu ar acs izmēru 60–70 mm apaļā jūrasgrunduļa zvejai laikposmā no 1. aprīļa līdz 30. jūnijam ir daļēji atbalstāms. Dome piedāvā samazināt arī zivju vadu limitu par diviem vadiem.Ievērojot piesardzīgas pieejas principu, institūts “BIOR” neatbalsta kopējās zvejas intensitātes būtisku palielināšanu Baltijas jūras atklātās daļas piekrastē, bet ierosina Rucavas novadam pārdalīt daļu no Ventspils pilsētas zvejas rīku skaita limita, papildus piešķirot vienu reņģu stāvvadu, divus lucīšu murdus, 31 zivju tīklu un 23 reņģu tīklus. Institūts “BIOR” atbalsta Rucavas domes piedāvājumu samazināt zivju vadu limitu par diviem vadiem, taču neatbalsta domes ierosinājumu par 50 tīkliem palielināt Rucavas novada piekrastē kopējo zivju tīklu limitu ar acs izmēru 60–70 mm apaļā jūrasgrunduļa zvejai laikposmā no 1. aprīļa līdz 30. jūnijam, jo pašvaldības piekrastes ūdeņi ietilpst aizsargājamā jūras teritorijā “Nida-Pērkone”, kur, pavasarī intensificējot zveju, var palielināties putnu piezveja to migrācijas laikā.Vienlaikus institūts “BIOR” sniedza rekomendāciju (03.09.2019. Nr.1-6/1004-e, pieejama ZM) saistībā ar 2019. gada 23. jūlijā publicēto Komisijas īstenošanas Regulu (ES) 2019/1248, ar ko nosaka pasākumus ar mērķi samazināt nopietnu apdraudējumu mencas (*Gadus morhua*) Baltijas jūras austrumdaļas krājuma saglabāšanai. Tā paredz pilnīgu mencas specializētas zvejas aizliegumu *ICES* 24., 25. un 26. apakšrajonā, lai lieguma skartajām pašvaldībām izvērtētu alternatīvas zvejas iespējas piekrastes ūdeņos zaudētajām mencu zvejas iespējām. Institūts “BIOR” savā rekomendācijā norāda, ka 26.apakšrajonā varētu palielināt reņģu stāvvadu skaita limitu par 6 vadiem, jo piekrastes zvejniekiem ir vēlēšanās intensīvāk zvejot apaļo jūrasgrunduli un arī *ICES* sniedzis zinātnisku padomu, kurā Baltijas jūras centrālās daļas reņģu krājuma stāvoklis novērtēts labā līmenī. Pēc informācijas no piekrastes zvejas žurnāliem, ar reņģu stāvvadiem pārsvarā tiek nozvejoti apaļie jūrasgrunduļi un reņģes, turklāt reņģu zvejas limits Baltijas jūras piekrastes ūdeņos pēdējos gados netiek pilnībā izmantots. Tādējādi noteikumu projektā paredzēts iedalīt piecus stāvvadus Rucavas novada pašvaldībai (no šīs pašvaldības tika saņemts lūgums iedalīt deviņus stāvvadus). Vēl viens stāvvads paredzēts Liepājas pilsētas pašvaldībai, bet no Nīcas novada pašvaldības nav saņemts priekšlikums par nepieciešamību palielināt zvejas limitus, tāpēc šai pašvaldībai 2020. gadā zvejas limiti netiek mainīti;3) Liepājas pilsētas administrācijas priekšlikums piešķirt papildu 10 zivju tīklus, trīs zivju murdus un divus reņģu stāvvadus ir daļēji atbalstāms. Institūts neatbalsta kopējās zvejas intensitātes palielināšanu Baltijas jūras atklātās daļas piekrastē, bet ierosina Liepājas pilsētai pārdalīt daļu no Ventspils pilsētas zvejas rīku skaita limita, papildus piešķirot vienu reņģu stāvvadu un 10 zivju tīklus, kā arī mencu zvejas lieguma kompensācijai papildus iedalīt vienu reņģu stāvvadu;4) Salacgrīvas novada domes priekšlikums palielināt apaļo jūrasgrunduļu murdu limitu no 1 uz 10 murdiem ir daļēji atbalstāms.Institūts “BIOR” norāda, ka apaļā jūrasgrunduļa nozveja Salacgrīvas novadā 2019. gada pirmajos piecos mēnešos salīdzinājumā ar 2018. gadu ir dubultojusies. Pēdējos divos gados Salacgrīvas novadā vairāk nekā 98 % apaļā jūrasgrunduļa nozvejas tiek īstenota ar pasīviem zvejas rīkiem – lucīšu murdiem, zivju murdiem un apaļo jūrasgrunduļu murdiem. Ņemot vērā piesardzīgas pieejas principu, institūts “BIOR” ierosina Salacgrīvas novadam papildus piešķirt vienu apaļo jūrasgrunduļu murdu;5) Jūrmalas pilsētas domes priekšlikums no Jūrmalas pilsētai iedalītajiem zvejas rīku limitiem sešus zivju murdus, divus reņģu stāvvadus un 100 zivju āķus pārdalīt citai pašvaldībai ir daļēji atbalstāms, daļu no zvejas rīku limitiem piešķirot Saulkrastu novadam;6) Saulkrastu novada domes priekšlikums papildus piešķirt divus reņģu stāvvadus un trīs zivju murdus ir atbalstāms, ievērojot Jūrmalas pilsētas domes priekšlikumu.Paredzēts, ka mainītos zvejas limitus varēs piemērot no 2020. gada 1. janvāra.  |
| 3. | Projekta izstrādē iesaistītās institūcijas un publiskas personas kapitālsabiedrības | Institūts “BIOR”, ZM, kā arī Ventspils pilsētas dome, Rucavas novada dome, Liepājas pilsētas pašvaldības administrācija, Salacgrīvas novada dome, Saulkrastu novada dome un Jūrmalas pilsētas dome, kas sniedza priekšlikumus par zvejas limitu izmaiņām jūras piekrastes ūdeņos. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs Ventspils pilsētas, Rucavas novada, Liepājas pilsētas, Salacgrīvas novada, Saulkrastu novada un Jūrmalas pilsētas pašvaldību, kas iedala rūpnieciskās zvejas limitus zvejniekiem, Valsts vides dienestu, kas izsniedz zvejas atļaujas un kontrolē zvejas darbības, kā arī zvejniekus, kas zvejo minēto pašvaldību administratīvo teritoriju jūras piekrastes ūdeņos.Pēc Latvijas Zivsaimniecības integrētās kontroles un informācijas sistēmā pieejamās informācijas, 2019. gadā Ventspils pilsētas un novada, Rucavas novada, Liepājas pilsētas, Salacgrīvas novada, Saulkrastu novada un Jūrmalas pilsētas pašvaldību jūras piekrastes ūdeņos kopumā zvejo 79 komerczvejnieki un 399 pašpatēriņa zvejnieki. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums būtiski neietekmēs tautsaimniecības vai uzņēmējdarbības makroekonomiskos rādītājus. Administratīvais slogs nemainās. Sabiedrības grupām un institūcijām projekta tiesiskais regulējums nemaina tiesības un pienākumus, ne arī veicamās darbības.Tā kā pašpatēriņa zvejnieki saskaņā ar Zvejniecības likumu nedrīkst nodarboties ar komercdarbību, tie negūst ienākumus no zvejas, tāpēc tiem nerodas arī zaudējumi.Noteikumu projekts finansiāli nenozīmīgi ietekmēs piekrastes komerczvejniekus. Palielinoties apaļā jūrasgrunduļa zvejas iespējām, iespējams, palielināsies arī zvejnieku ienākumi no šo zivju pārdošanas. |
| 3. | Administratīvo izmaksu monetārs novērtējums | Projekts šo jomu neskar.  |
| 4. | Atbilstības izmaksu monetārs novērtējums | Projekts šo jomu neskar.  |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019.gads | Turpmākie trīs gadi (*euro*) |
| 2020 | 2021 | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020.gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021.gadam | izmaiņas, salīdzinot ar vidēja termiņa budžeta ietvaru 2021.gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 850 000 | 0 | 850 000 | +435 | 850 000 | +435 | +435 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 255 000 | 0 | 255 000 | +130 | 255 000 | +103 | +130 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 595 000 | 0 | 595 000 | +305 | 595 000 | +305 | +305 |
| 2. Budžeta izdevumi | 850 000 | 0 | 850 000 | 0 | 850 000 | 0 | 0 |
| 2.1. valsts pamatbudžets | 255 000 | 0 | 255 000 | 0 | 255 000 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 595 000 | 0 | 595 000 | 0 | 595 000 | 0 | 0 |
| 3. Finansiālā ietekme | 0 | 0 | 0 | +435 | 0 | +435 | +435 |
| 3.1. valsts pamatbudžets | 0 | 0 | 0 | +130 | 0 | +130 | +130 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | +305 | 0 | +305 | +305 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | +435 | X | +435 | +435 |
| 5.1. valsts pamatbudžets | 0 | +130 | +130 | +130 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | +305 | +305 | +305 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Ministru kabineta 2009. gada 11. augusta noteikumu Nr. 918 “Noteikumi par ūdenstilpju un rūpnieciskās zvejas tiesību nomu un zvejas tiesību izmantošanas kārtību” (turpmāk – MK noteikumi Nr. 918) 2.1 pielikumā ir noteikta pamatmaksa par rūpnieciskās zvejas tiesību nomu un zvejas tiesību izmantošanu.Ievērojot MK noteikumos Nr. 918 noteikto zvejas rīku limitu pamatmaksu, noteikumu projektā ietvertie grozījumi radīs nenozīmīgu finansiālu ietekmi uz valsts un pašvaldību budžeta ieņēmumiem no zvejas tiesību rūpnieciskās izmantošanas (zvejas limiti).Noteikumu projektā:1. paredzēts palielināt kopējo reņģu stāvvadu limitu par 6 gab. Tas valsts un pašvaldību budžetā kopumā palielinās ienākumus par 853,74 EUR (6 x 142,29 EUR);
2. paredzēts samazināt zivju murdu limitu par 3 gab. Valsts un pašvaldību budžetā kopumā samazināsies ienākumi par 256,11 EUR (3 x 85,37 EUR);
3. paredzēts samazināt lucīšu murda limitu par 1 gab. Valsts un pašvaldību budžetā kopumā samazināsies ienākumi par 21,34 EUR (1 x 21,34 EUR);
4. paredzēts samazināt zivju āķu limitu par 600 gab. Valsts un pašvaldību budžetā kopumā samazināsies ienākumi par 59,76 EUR (par 100 āķiem vienības cena ir 9,96 EUR);
5. paredzēts samazināt zivju vadu limitu par 2 gab. Valsts un pašvaldību budžetā kopumā samazināsies ienākumi par 56,92 EUR (2 x 28,46 EUR);
6. paredzēts samazināt akmeņplekstu tīklu limitu par 5 gab. Valsts un pašvaldību budžetā kopumā samazināsies ienākumi par 24,90 EUR (5 x 4,98 EUR);
7. paredzēts palielināt kopējo apaļo jūrasgrunduļu murdu limitu par 1 gab, bet nomas maksa par šo rīku limitu netiek piemērota.

Kopējā noteikumu projekta ietekme uz valsts un pašvaldību būs pozitīvā izteiksmē, jo palielināsies kopējie ieņēmumi 434,71 EUR.Saskaņā ar MK noteikumu Nr. 918 96. punktu pašvaldībai paliek 70 % ieņēmumu no zvejas tiesību nomas, bet 30 % tiek ieskaitīti valsts budžetā. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. |
| 8. Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekta izstrādes gaitā notikušas konsultācijas ar Latvijas iekšējo un jūras piekrastes ūdeņu resursu ilgtspējīgas izmantošanas un pārvaldības konsultatīvo padomi (turpmāk – Padome) (https://www.zm.gov.lv/zivsaimnieciba/statiskas-lapas/nozares-darba-grupas-padomes/latvijas-ieksejo-un-juras-piekrastes-udenu-resursu-ilgtspejigas-izmant?nid=1127#jump), kuras sastāvā ir valsts institūciju pārstāvji, Latvijas Pašvaldību savienības pārstāvji, Latvijas zvejniekus, makšķerniekus un zemūdens medniekus, kā arī ūdeņu resursu apsaimniekošanu un aizsardzību pārstāvošo nevalstisko organizāciju pārstāvji. |
| 2. | Sabiedrības līdzdalība projekta izstrādē | Jautājums par biedrības “Kurzemes Zvejnieku asociācija” ierosinājumu 2020. gadā piekrastes zvejā no Lietuvas robežas līdz Pāvilostas novada ziemeļu robežai no 1.aprīļa līdz 30.jūnijam ļaut zvejot ar grunduļu tīkliem, izmantojot pašvaldībās noteikto tīklu limitu, tika izskatīts 19.09.2019. Zivsaimniecības konsultatīvajā padomē. Noteikumu projekts sabiedriskai apspriešanai tika ievietots Zemkopības ministrijas tīmekļvietnē [*www.zm.gov.lv*](http://www.zm.gov.lv) no 10.10.2019. līdz 28.10.2019.Noteikumu projekts sabiedriskajai apspriešanai 10.10.2019. tika ievietots Valsts kancelejas tīmekļvietnē ([https://www.mk.gov.lv/lv/content/ministru-kabineta-diskusiju-dokumenti).](https://www.mk.gov.lv/lv/content/ministru-kabineta-diskusiju-dokumenti%29.)Ar noteikumu projektu 27.09.2019. ikgadējā kopsapulcē tika iepazīstināti biedrības “Latvijas Zvejnieku federācija” biedri, kā arī jūras piekrastes pašvaldību pārstāvji ZM sanāksmē par pašpatēriņa zvejas limitēšanu 01.10.2019. Noteikumu projekts elektroniski tika nosūtīts Padomei 10.10.2019.  |
| 3. | Sabiedrības līdzdalības rezultāti | Zivsaimniecības konsultatīvās padomes 19.09.2019. sēdē tika apspriests biedrības “Kurzemes Zvejnieku asociācija” ierosinājums par zivju tīklu aizstāšanas iespēju ar jūrasgrunduļu tīkliem un nolemts (protokols pieejams <https://www.zm.gov.lv/zivsaimnieciba/statiskas-lapas/nozares-darba-grupas-padomes/zivsaimniecibas-konsultativa-padome/protokoli?nid=965#jump>) uzdot institūtam “BIOR” vēlreiz izvērtēt iespēju palielināt aizstājamo tīklu skaitu jūrasgrunduļa nozvejai Latvijas piekrastes dienviddaļā līdz 75%, sākot no 2020.gada, vai arī sniegt argumentētu pamatojumu, kāpēc tas nebūtu pieļaujams. Pēc institūta “BIOR” slēdziena saņemšanas Zemkopības ministrijai sagatavot atbilstošu Ministru kabineta noteikumu grozījumu projektu par piekrastes zvejas rīku limitu izmaiņām no 2020.gada.01.10.2019. no institūta “BIOR” tika saņemts atzinums Nr.1-6/1109-e (pieejams ZM), kurā norādīts, ka tīklu limita palielināšana pavasarī, kad iespējama nozīmīga citu zivju sugu (īpaši to mazuļu) piezveja, nav pieļaujama bez konkrētu datu iegūšanas un faktiskās situācijas novērtējuma. Turklāt apaļā jūrasgrunduļa nozveja sarūk un, tā ietekmē palielinot rīku skaitu, var tikt palielināts spiediens uz citu sugu zivju resursiem, bet resursu pārvaldības nolūkā tas nav atbalstāms. Lai turpinātu risināt šo jautājumu, institūts “BIOR” piedāvā sadarbībā ar zvejniekiem 2020.gada pavasarī ievākt datus zinātniskajā zvejā, lai attiecīgi pēc tam varētu noteikt iespējamās rīku limitu izmaiņas no 2021.gada. Biedrība “Latvijas Zvejnieku federācija”, jūras piekrastes pašvaldības un padome plānotos grozījumus saskaņoja bez iebildumiem vai priekšlikumiem.Par sabiedriskajai apspriešanai [www.zm.gov.lv](http://www.zm.gov.lv) un [www.mk.gov.lv](http://www.mk.gov.lv) ievietoto noteikumu projektu iebildumi vai priekšlikumi netika saņemti. |
| 4. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Novadu un pilsētu pašvaldības, kuru administratīvās teritorijas robežojas ar jūras piekrastes ūdeņiem, kā arī Valsts vides dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar projekta izpildi nav nepieciešams veidot jaunas institūcijas, ne arī likvidēt vai reorganizēt esošās.Projekta izpilde neietekmēs institūcijām pieejamos cilvēkresursus. |
| 3. | Cita informācija | Noteikumu projekts tiks ieviests par piešķirtajiem valsts budžeta līdzekļiem. |

 Zemkopības ministrs K. Gerhards

Bārtule 67027525

Inese.Bartule@zm.gov.lv